朝請後還邑寄諸友生
作者：韋應物
朝代：唐

paragraphs: 宰邑分甸服，夙駕朝上京。
是時當暮春，休沐集友生。
抗志青雲表，俱踐高世名。
樽酒且歡樂，文翰亦縱橫。
良遊昔所希，累讌夜復明。
晨露含瑤琴，夕風殞素英。
一旦遵歸路，伏軾出京城。
誰言再念別，忽若千里行。
閑閤寡喧訟，端居結幽情。
況茲晝方永，展轉何由平。